**Kirkkonummen keskusta** (ruots. *Kyrkslätt centrum*) on Kirkkonummen kunnan keskustaajama, joka on rakentunut likimain keskelle Kirkkonummea rantaradan ja kantatien 51 varrelle. Se on väkiluvultaan kunnan suurin taajama, jossa asui vuoden 2018 lopulla noin 20 000 ihmistä eli noin puolet Kirkkonummen koko väkiluvusta. Myös suurin osa Kirkkonummen kunnan palveluista sijaitsee keskustaajaman alueella. Koska Kirkkonummen keskustaajamassa on yli 15 000 asukasta, Kirkkonummi on tilastollisen kuntaryhmityksen mukaan kaupunkimainen kunta, vaikka se ei käytä itsestään kaupunki-nimitystä.

Kirkkonummen keskustaan kuuluu useita osa-alueita, jotka ovat saaneet oman nimensä. Näihin lukeutuvat osa Finnsbackasta sekä esimerkiksi Gesterby, Heikkilä, Kirkkolaakso, Kolsari, Laajakallio, Munkinmäki, Neidonkallio ja Rajakumpu. Keskustaajama ulottuu keskustan eteläpuolella Kantvikin ja Sepänkannaksen kyliin asti.

Historia ja nykyaika
--------------------

Kirkkonummen kirkko.
Kirkkonummen keskustaa vuonna 2011. Vasemmalla rakenteilla oleva kunnantalo, McDonald'sin takana Kirkkonummen kirkon kellotapuli.
Kirkkonummen keskusta oli pitkään harvaan asuttu, maalaiskylämäinen alue. Keskustan huomattavimpiin rakennuksiin kuuluvat 1400-luvulla rakennettu kivikirkko sekä sen 1800-luvulla rakennettu kellotapuli. Kirkkonummen rautatieasema valmistui 1900-luvun alussa. Alueella on yhä useita 1960–80-luvuilla rakennettuja taloja ja liikerakennuksia. 1970-luvulla keskustan pohjoispuolelle valmistui Gesterbyn kerrostalolähiö. Kirkkonummen keskustaajama on laajentunut ja kasvanut huomattavasti viime vuosikymmeninä: vuonna 1970 taajamassa asui vain noin 2 300 henkeä, kun taas vuonna 1995 taajaman väkiluku oli noin 11 300 ja vuonna 2011 noin 18 500.

1990-luvun lopulla Kirkkonummen keskustaan avattiin muun muassa McDonald's-hampurilaisravintola sekä kunnan ensimmäinen hypermarketti, Prisma Kirkkonummi. Vuodesta 2008 alkaen Kirkkonummen keskustaa on kehitetty huomattavasti kaupunkimaisemmaksi, ja kunta haluaa keskittää palveluita enemmän aivan rantaradan varteen, kun aiemmin kunnan varsinainen keskusta sijaitsi Kirkkonummen kirkon edustalla. Entiselle viljapellolle valmistui syksyllä 2009 kauppakeskus Kirsikka, jonka ankkuriyritys on K-Citymarket. Vuotta myöhemmin avattiin toinen pieni kauppakeskus, Kirkkonummen Ostari. Myös uusi kunnantalo valmistui tammikuussa 2012 aivan keskustaan, vanhan hiekkaparkkipaikan kohdalle. Entinen kunnantalo sijaitsi vanhassa sairaalarakennuksessa Heikkilässä. Lisäksi keskustaan rakennettiin paljon uusia asuin- ja liikerakennuksia, pysäköintitaloja, katuja ja aukioita. Kirkkonummi pyrkii saamaan uuden keskustan valmiiksi vuoteen 2020 mennessä.

Palvelut
--------

### Opetus ja kirjastotoimi

Kirkkonummen keskustaajaman alueella toimii kuusi suomenkielistä peruskoulua: Gesterbyn koulu (luokat 1–6), Heikkilän koulu (luokat 1–6), Kantvikin koulu (luokat 1–6), Jokirinteen oppimiskeskus (luokat 1–9), Laajakallion koulu (luokat 1–6) ja Papinmäen koulu (luokat 1–9). Näistä viimeisenä mainittu on erityiskoulu, jonka oppilaaksiottoalue käsittää koko Kirkkonummen kunnan. Ruotsinkielistä perusopetusta alueella antaa Winellska skolan (luokat 1–9). Suomenkielistä lukiokoulutusta tarjoaa Porkkalan lukio ja ruotsinkielistä Kyrkslätts gymnasium. Munkinmäessä sijaitsee ammatillista koulutusta tarjoavan Omnia-koulutuskuntayhtymän yksi toimipiste.

Kirkkonummen pääkirjasto toimi Kirkkonummen kirkon vieressä vuodet 1982–2020. Fyyriksi nimetty uusi kirjastorakennus valmistui vuonna 2020.

### Terveyspalvelut

Jokiniityn alueelle rakennettava Kirkkonummen hyvinvointikeskus korvaa 1980-luvulla rakennetun, jo huonokuntoisen Kirkkonummen keskustan terveysaseman. Uuden hyvinvointikeskuksen on tarkoitus valmistua keväällä 2022.

### Liikuntapalvelut

Jokiniityn alueella sijaitsee laaja urheilupuisto, jonka yhteydessä toimii uimahalli sekä jäähalli, jonka nimi on Varuboden-areena.

Liikenneyhteydet
----------------

Tolsan rautatieasema sekä uusia kerrostaloja Laajakallion kunnanosassa.
Helsingin ja Turun välinen rantarata kulkee Kirkkonummen keskustan halki. Kirkkonummen rautatieasema palvelee Kirkkonummen ydinkeskustaa, ja sitä pari kilometriä idempänä sijaitseva Tolsan rautatieasema palvelee Heikkilän ja Laajakallion kunnanosia. Asemilla pysähtyvät Helsingin ja Kirkkonummen väliset U- ja L-junat, pääasemalta on yhteys myös Y-junalla Siuntioon sekä osalla rantaradan kaukojunista Turkuun. Päärautatieaseman vieressä on myös kunnan linja-autoasema sekä taksiasema. Bussiyhteyksiä on runsaasti eri puolille Kirkkonummea sekä Etelä-Espooseen Matinkylän metroasemalle.

Kantatien 51 osuus Espoon Kivenlahdesta Kirkkonummen keskustaan oli pitkään ruuhkainen ja liikennemääriinsä nähden alimitoitettu. Tien parantaminen moottoritieksi valmistui lokakuussa 2013, joten kulkuyhteydet Helsingin suuntaan ovat parantuneet huomattavasti. Matkaa Helsingin keskustaan on noin 30 kilometriä.

Lähteet
-------

1. ↑  Taajama- ja haja-asutusalueväestö iän ja sukupuolen mukaan kunnittain, 2018  31.12.2018. Tilastokeskus. Viitattu 2.1.2020. [vanhentunut linkki]
2. ↑  *Väestölaskenta 1970 Osa IV: Taajamat 1960–1970*, s. 26–83. Suomen virallinen tilasto VI C:104. Helsinki: Tilastokeskus, 1976. Kirjan verkkoversio Kansalliskirjaston Doria-arkistossa (pdf) (viitattu 8.9.2020).
3. ↑  *Taajamat 1995*, s. 204–236. Väestölaskenta 1995: Osa 4. Helsinki: Tilastokeskus, 1997. ISBN 951-727-322-3. Verkkoversio (PDF) (viitattu 8.9.2020).
4. ↑  Taajamat väkiluvun ja väestöntiheyden mukaan 31.12.2011  8.2.2013. Tilastokeskus. Viitattu 8.9.2020. [vanhentunut linkki]
5. ↑  Vuosia vitkuteltu Kirkkonummen McDonald's nousi ennätysajassa  31.10.1998. Helsingin Sanomat. Viitattu 9.9.2020.
6. ↑  Kirkkonummen Prisma aukeaa huomenna  20.10.1999. Helsingin Sanomat. Viitattu 8.9.2020.
7. ↑  Kirkkonummen maalaiskirkonkylä muuttuu urbaaniksi ydinkeskukseksi  24.1.2008. Helsingin Sanomat. Viitattu 21.4.2013.
8. ↑  Kirkkonummen uusi pääkirjasto on Fyyri  28.10.2019. Kirkkonummen kunta. Viitattu 8.9.2020.
9. ↑  Kurkista sisälle Fyyriin – avajaiset myöhemmin syksyllä 2020 Kirkkonummen kirjasto.  Arkistoitu 30.9.2020. Viitattu 8.9.2020.
10. ↑  3177 Kirk­ko­num­men hy­vin­voin­tikes­kus SRV. Viitattu 8.9.2020.
11. ↑  Kirkkonummen bussilinjasto HSL.  Arkistoitu 18.9.2020. Viitattu 8.9.2020.

Uudenmaan maakunnan kuntien hallinnolliset keskukset

|  |
| --- |
| Askolan kirkonkylä • Espoon keskus • Hangon keskustaajama • Helsingin keskustaajama • Hyrylä (Tuusula) • Hyvinkään keskustaajama • Inkoon kirkonkylä • Järvenpään keskustaajama • Karkkilan keskustaajama • Kauniainen • Keravan keskustaajama • Kirkkonummen keskusta • Kirveskoski (Pornainen) • Lapinjärven kirkonkylä • Lohjan keskustaajama • Loviisan keskustaajama • Myrskylän kirkonkylä • Mäntsälän kirkonkylä • Nikkilä (Sipoo) • Nummela (Vihti) • Nurmijärven kirkonkylä • Porvoon keskustaajama • Pukkilan kirkonkylä • Siuntion asemanseutu • Tammisaaren keskustaajama (Raasepori) • Tikkurila (Vantaa) |
| Katso myös: Luettelo Suomen taajamista • Luettelo Suomen kunnista |